12. schôdza NR SR - 7.deň - A. dopoludnia
Dátum: 2024-04-25
Poslanec: Hlina, Alojz (SaS)
Druh vystúpenia: Vystúpenie v rozprave

8. Ďakujem veľmi pekne. Vážený pán predsedajúci, vážení páni ministri, kolegyne, kolegovia, využijem túto vzácnu príležitosť rozprávať sa s ministrami, ktorí vecne patria pod výbor, ktorého som členom, ktorí sa vyznačujú naozaj mužskými vlastnosťami chrabrosti, odvahy a charakteru (povedané so smiechom), takže som poctený, že môžem s nimi debatovať, lebo inú, inú možnosť nemám. Procesne my teraz budeme hovoriť len o skrátenom legislatívnom konaní, čiže niečo si nechám aj do tela zákona, aby som sa neopakoval, aby som niečo priniesol nové do problematiky. K tej procesnej stránke a na úvod celej tejto diskusie, čo by som teda chcel povedať, nie nadarmo som začal tým úvodom a to chcem povedať, dovoľte mi to povedať. Som členom výboru pre pôdohospodárstvo a životné prostredie, som aktívny poľnohospodár, študoval som to, aj strednú, aj vysokú, ktorú som nedoštudoval, priznávam, v štvrtom ročníku som odišiel, mohol som to doštudovať, nedoštudoval som to, lebo som už podnikal a prišlo mi to charakternejšie, lebo som už nechodil do tej školy, to radšej nechať. Ale kľudne sa môžte na mne vyvŕšiť, ak som to nedoštudoval, študoval som to. A aj tomu, viete čo, prísne vzaté, rozumiem. A to je hrozným spôsobom diskvalifikačné na Slovensku a v slovenskej politike, keď niečomu rozumiete, stávate sa obrovským ohrozením. A potom nastupuje taktika, ktorú z týchto troch hrdinov výboru, Huliak... pardon, chcel som povedať pán Huliak, pán Takáč a pán Taraba, najchytrejší z nich pán Taraba ako prvý na ňu nastúpil, že odmietol so mnou chodiť do diskusií. Tí ostávajúci dvaja to zo dvakrát skúsili, potom im vyšlo, že to nedáva zmysel a že im to ubližuje, tak teraz už je jednotná línia postupu, všetci traja hrdinovia vecne príslušní mne ako človeku, ktorého som sa uviedol, odmietajú chodiť so mnou do diskusií. Tu chcem byť, a teraz už možno, neberte to, kolegovia, v zlom, že aj nejaká určitá miera kolegiality by možno mohla byť po tomto úvode do budúcna, hej, keď by sme povedali, že doteraz sme to nevedeli, tak možno už odteraz, keď to viete, aby sme sa nejako spôsobom nezaskakovali alebo neplnili túto úlohu, ktorú niekto nastavil. Ja si nedovolím povedať, kto má čo z vás urobiť. Ja len poviem, čo by som urobil ja. Keby mňa zavolali do diskusie s Dolinkovou, pretože ona sa bojí a nechce ísť diskutovať s vaším Oskarom Dvořákom, tak by som nešiel. Keby mňa zavolali do diskusie s Rašim, lebo on odmieta chodiť s Mišom Trubanom, lebo sa ho bojí, tak by som nešiel. A tým by som skončil. Naozaj dajme pozor, či my skočíme, alebo neskočíme na tú ich hru. Je veľmi nebezpečná, aby si oni vyberali, s kým idú, koho použijú na daný moment, aby dokázali, ako kto čomu rozumie alebo nerozumie, neskáčme im na tú hru. Ak sme parlamentná demokracia, ak hovoríme, že proste sú výbory, je začlenenie opozícia, koalícia, ja, ja sa nebudem nikomu pchať do zdravotníctva, nikomu. Ja som sa uviedol v oblasti poľnohospodárstva, životného prostredia. Žijem s tým, rozumiem tomu, verím tomu, som v tom doma, ale nemám s kým diskutovať. Tak možno len do budúcna. Ale viete, potom niekto povie, že načo diskutovať, všetko je jasné. Áno, lebo toto je presne ten ich spôsob práce. Oni dokážu predať vodu v koši a ešte to odprezentujú, jak pomáhajú poľnohospodárom. Mňa to úplne fascinuje. Akože treba sa v niečom od nich učiť. Nie od týchto, tejto nastupujúcej generácie, ale starého fiškusa Fica. Naozaj on to (povedané so smiechom), včera sa tam postavil v tom plachtovom stane a mával tam, a jak teda on to, teraz prišiel, sa zjavil a vyriešil to, celú tú hnisajúcu ranu problematického poľnohospodárstva. Proste on jak Alexander prišiel a rozťal to a vyriešil to, úvery, berte úvery, vyriešené. Rozmeňme si to trošku na drobné, lebo to dáva ten kontext s tým SLK, hej, že, že čo vlastne oni ponúkli, že čo vlastne je to tým riešením, ale ušetrím si niečo aj pre samotné telo zákona. Ešte sa vrátim k miestu, miestu pomoci. V zásade na Slovensku sú tisíce družstiev, myslím, že sa nemýlim, ešte, dúfam, toľko ich je, kde by ste, keď už ste sa rozhodli robiť zasadnutie vlády v súkromnej firme, čo ja si dovolím namietať, že je problém, lebo keby raz vláda s účasťou PS-ka robila výjazdové zasadnutie vlády vo firme Eset, tak by sa Blaha rituálne upálil na Námestí SNP. Viete, viete si predstaviť ten povyk, ten krik, to jačanie, to by bolo počuť cez Dunaj. A tu vidíte, tuná nevadí, socialisti zasadajú ako vláda v súkromných priestoroch u oligarchu. Nikto nespochybňuje a ja neviem sa, nejak robiť nejaký kádrový posudok pána Babiša. Vieme, čo vieme, počuli sme, žijeme, čítať vieme, že prečo zrovna tam. Sú tisíce možností, kde môžte zasadať, špeciálne v tej Dolnej Krupej, aby ste nechceli iritovať, chcete byť blízko nich, ale nechcete byť tam. Špeciálne Dolná Krupá disponuje, disponuje kultúrnym domom, predpokladám, že tam majú zédeešku, kde majú jedáleň, a Dolná Krupá ešte oproti možno tým 6 500 obcí, čo na Slovensku je, ktoré nemajú, tak je, má ešte kaštieľ, v ktorom hral Beethoven. No už keď Beethovenovi bol dobrý ten kaštieľ, tak Ficovi mohol byť dosť dobrý ten kaštieľ na to, aby tam mohla zasadať vláda, a patrí Slovenskému národnému múzeu. Čiže neotvárali by sa otázky také iritujúce, že prečo zrovna tam a či tam a či to sa hodí, alebo nehodí. Ja si myslím, že sa to nehodí. Ja som pravičiar a ja si myslím, že sa nehodí, aby vláda zasadala v súkromných priestoroch firmy. Súkromné priestory firmy majú slúžiť na to, na čo boli vytvorené, na čo sú účtované jej náklady, za akým zmyslom, ako sú uvedené v účtovníctve, ako sú v majetku, tak majú byť využívané súkromné priestory. Nie na to (povedané so smiechom), aby sa tam fotila, fotila vláda. Samotný návrh je výsmechom, nie riešením, je výsmechom tých chudákov poľnohospodárov, ktorých ste nechali sa trápiť. Teraz im hovoríte, že si majú zobrať úver. A majú ručiť tým, čo ste im nedali. Len zabudli ste povedať, že 90 % tých poľnohospodárov už dávno ručí tými priamymi platbami, lebo to je prvý, prvý nejaký ponukový pri vybavovaní úveru, prvá vec, ktorými sa ruší v poľnohospodárskom svete, keď prídete do banky, že sa ruší priamymi platbami. Tak viete, ponúkate niekomu, že však ruč tým – 90 % s tým už dávno ručí. Ale Robert Fico to mával rukami jak keby našiel tento. Potom mu niekto pošuškal, že niečo na tom príbehu nesedí, lebo tí poľnohospodári, lebo pozerali to aj poľnohospodári, viete, lebo ľuďom takým, ktorí sa tomu nevenujú, sa to môže javiť ako riešenie, lebo nepoznajú tú problematiku. Nuž ale poľnohospodári tam sedeli oproti, možno sa zatvárili kyslo, tak rýchlo dodal, že môžu prípadne založiť aj nejaký majetok . Tu znova, že čo je riešením, ako dokážu predať niečo, čo nie je riešením. Okrem toho, že tí poľnohospodári máloktorí z nich disponujú voľným nezaloženým majetkom, lebo v podnikateľskom svete je to tak, že čo je, už je dávno zaručené, hej, a slúži. A, prísne vzaté, je to aj dobre, lebo mať voľný nepracujúci majetok nie je dobré, hej, to neni, že, to neni len výrazom, že ste predlžení. Predlžený je problém, ale byť, jak na Oxforde učia, dobre sa zadlžiť je jak zarobiť, hej, čiže to, že máte voľný, nepracujúci majetok, nie je až tak dobré. Čiže v zásade úplne normálne, že tí ľudia častokrát už tie veci majú vonku, už sú, podliehajú nejakému ručeniu, tak im nemôžte teraz objaviť svet, však založ ešte. A nedopovedali ani to, že všetko niečo trvá. Oni deklarujú, že vyplatia priame platby do 30. 6. I keď už teraz zľahka aj minister sa opravuje, že už ani tento termín, ktorý sa ixkrát posúval, že ani ten nebude dodržaný. Ale odznelo to aj včera, že do 30. 6. to bude, tak poďme si spraviť časovú os. Dneska je, pomôžte mi, 25, 25, áno, dépeháčka. (Povedané so smiechom.) Čiže už je vlastne, prísne vzaté, koniec apríla, hej, už je vlastne máj. My to tu schválime rýchlo, neviem čo, všetko, myslím, že nadobúda účinnosť vyhlásenia, to by šlo rýchlo. Prezidentka nevráti, týždeň, desať dní, dobre. A teraz, že musia podľa toho, musí ministerstvo previesť tie peniaze, musí sa vytvoriť nejaká schéma, musí sa urobiť nejaká mustra, musí sa vyrobiť nejaký formulár, musí sa vyrobiť nejaké tlačivo, no, všetci sa pohnú, všetci dajú nočné príplatky a neviem čo stále, dajme týždeň, ešte v dobrom. Už sa spustia tie procesy, môžte sa ísť nahlasovať. Ak už máte nejaký ten voľný majetok, čo teda ja hovorím, že je problematické, špeciálne v tomto segmente, tak voľný majetok nemôžte prísť a povedať, viete čo, tuná mám tam takú pôdu. To mohol iba Procházka, hej, že povedal, že na Nižnej Boci má pôdu za 100-tisíc a vybrali 3 mil. A ten čarodejník, ktorý na stotisícovú pôdu dokázal vybrať 3 mil. z banky, je teraz šéfom PPA-čky, lebo to je jasná kvalifikácia, proste, hej, proste čarodejníka tam dať. Takže nemôžte prísť povedať, že máte nejakú pôdu, však niečo mi za to dajte, lebo sú nejaké pravidlá, musíte si urobiť znalecký posudok. Okrem toho, že znalecký posudok niečo stojí, aj nejakú chvíľu trvá. Potom to musíte dať do katastra, to tiež niečo trvá. Budeme veľmi optimistickí, niekde na úrovni podľa mňa polky júna môžme s procesovaním celej ten agendy. A teraz otázka stojí, že nakoľko je pre niekoho dobré si na dva týždne zobrať úver, ergo aj bezúročne. A či tie dva týždne by, mu vyriešia tú jeho ťažkú situáciu. Naozaj je to voda v koši, ktorú oni fantasticky dokážu, dokážu odkomunikovať, ako pomáhať. Nechám si ešte niečo, lebo je tam toho dosť. Ja len ešte na, na také navnadenie, do tej diskusie v prvom čítaní možno aj pre poľnohospodárov, že na čo by som chcel upozorniť a na čo treba dať pozor. Štandardne, ak sa nemýlim, sa pri pohľadávkach štátu, sú nejaké postupy, že ako sa postupuje s vymáhaním a odstupovaním tej pohľadávky. Sú nejaké lehoty, hej, že po roku je možné poveriť niekoho ich vymáhaním. Viete, čo je zaujímavé, že v tomto prípade okamžite po dni splatnosti. Okamžite po dni splatnosti nastupuje vymáhanie po treťou stranou. To je pre mňa dosť zaujímavé, že kto si teda brúsi, lebo môže sa, a povedzme si pravdu, aj sa stane a mňa toto napríklad zaujal. Je nie som nejaký konšpirátor, ale tento tvrdý mechanizmus zrýchleného vymáhania by ma celkom zaujal, že prečo zrovna, hej, keď už ste ich tam dostali, kde ste ich dostali, potom im ako hladným kurencám niečo hodíte, a potom, keď vám do tej klietky vojdú, že ste hladní, tak tú klietku, klietku zaklapnete. Čiže keď sa deň omešká, omešká s tou platbou, už je jeho pohľadávka postúpená nejakej tretej strane, ktorá to od vás vymáha a ktorá s vami asi bude krútiť nejakým iným spôsobom. Toto by si zaslúžilo, zaslúžilo nejakú, nejakú odpoveď. Skončím s tým, že budeme mať teraz tlačovku o ďalšom geniálnom nápade (povedané so smiechom) z dielne výboru pôdohospodárstva a životného prostredia pána Tarabu, že treba všetko rúbať, čo sa ešte nevyrúbalo... (Reakcia z pléna.) A... a dokonca to ocenil aj minister Takáč. A nemôžte byť ani proti tomu návrhu, lebo keď ste proti tu, to ešte tu ten myšlienkový konštrukt, ten postup, ktorý teda tu je v tejto, u týchto ľudí, lebo keby ste boli proti tomu zákonu, ste proti sebas... proti tomu, aby bolo Slovensko sebestačné v potravinách. Viete, že tá argumentačná línia, okrem toho, že teda spriehľadnenie, aby medveďa bolo vidno, tak aj ste (povedané so smiechom), ste kvôli tomu, aby bolo v sebestačné v potravinách. Naozaj, že niekedy je ťažké chápať tie myšlienkové pochody a musíme sa snažiť, lebo nám vládnu tí ľudia, hej, vládnu nám. A toto, čo je predložené, je výsmech. To nie je pomoc, to je výsmech, v reálnom spôsobe to nepomôže nikomu. Tí, čo tomu rozumejú, vedia, že to nepomôže nikomu. Tí, čo tomu nerozumejú a volia SMER, si povedia, však pomohli a o to šlo. A v tom je ten cynizmus SMER-u, HLAS-u a SNS strašný. Ďakujem pekne. (Potlesk.)